Karahuta, Jaroslav, poslanec NR SR (2021-11-24):
Ďakujem veľmi pekne za slovo, pán predsedajúci. Ja iba v krátkosti k tomu, čo bolo povedané. Mám taký pocit, a tento pocit ma určite neklame a som presvedčený, že nachádzame sa v období konca úpadku slovenského poľnohospodárstva, a pred nami je určite nejaké obdobie rastu, ktoré nebude, že zajtra sa budeme mať neviem ako super dobre, ale už, už tá krivka sa otočí a presne k takýmto zmenám pomáha aj tento zákon, ktorý síce je textom malý, ale obsahom je veľký a povedal by som, že je veľmi dôležitý. Z troch príčin. Prvá vec. Čo sa týka financií, 1,25 mld., hej, viem, o čom rozprávam, roky som na tom pracoval takisto a to nie sú úvery pre agrobarónov pre tých veľkých, práve naopak, čo mám informácie, ministerstvo financií bude kontrolovať a strážiť, aby tieto peniaze neboli používané na refinancovanie starých nejakých úverov, to určite nie. Tieto úvery v prvom rade sú pre malých, sú pre tých, ktorí si nemôžu dovoliť požiadať o dotáciu, pretože je to podnik v ťažkostiach, a pokiaľ sme v Európskej únii, tak podmienky sú také, že podnik v úpadku nemôže sa podieľať na žiadostiach na čerpanie eurofondov. Pokiaľ sa dohodne s bankou, banka mu verí, má čo zastaviť, nejaký majetok, tak ho môže, postupne ho na... doslova naliať banka peniazmi, ktoré takto získa, plus keď získa ešte bonifikáciu, tak on môže za desať-pätnásť rokov povedzme zo 100-tisíc vrátiť 90- alebo 80-, to záleží od situácie. Tak určite je to výhodné a je to hlavne pre tých, ktorí majú problémy, a, samozrejme, aj pre tých malých začínajúcich, pretože ten malý začínajúci nemôže ísť do Bruselu a povedať, že založím otcov dom a dajte mi dotáciu, tak to nefunguje, ale do banky môže ísť a tú dotáciu, o tú dotáciu sa môže uchádzať, pokiaľ predloží životaschopný projekt. Čo sa týka pôdy, takisto konečne tu budeme mať prehľadný systém užívateľských vzťahov a to je ešte ďalšia vec, čo, ktorí sa nezaoberáte poľnohospodárstvom, asi neviete, že my sme síce roky deklarovali, že spĺňame pravidlá Európskej únie v oblasti užívania pôdy. Únia takisto chce od nás, aby sme deklarovali užívateľské vzťahy. Boli sme spolu v Poľsku aj s pánom poslancom Kuffom a tam to funguje úplne ináč, tam takéto veci neriešia, tam je to jednoznačne nastavené, že ten vzťah musí byť dokladovaný právne, to znamená alebo vlastníctvom, alebo nájomnou zmluvou. Tam inú formu, v Poľsku, nepoznajú. Tretia vec, tretia vec. Platobná agentúra – konečne, som veľmi rád, že ten nezmysel, ktorý tu bol, že niekto spravil chybu za 15-20-tisíc a zablokovali mu 1,5 mil., veď to je šialenstvo. Je to šialen... A keď si dáme dohromady všetky tie informácie vrátane toho, čo sme mali dnes na výbore, 32 000 nevybavených zmlúv, veď to je školský príklad korupčného mechanizmu. Keď niekto prišiel a niečo ponúkol, tak práve tá jeho žiadosť sa vytiahla. Nefungovali telefóny, nefungovali informácie, nefungovali maily, nikto sa nevedel dovolať, funguje to, bohužiaľ, aj dnes, snáď ten, rozhodnutie ministra, že bude tam zriadiť nejaké servisné stredisko na, na komunikáciu s občanmi alebo tými žiadateľmi, snáď konečne oživí aj ten Slovenský pozemkový fond, že ale budú aspoň komunikovať. Vieme, že doteraz... aj dnes mi volali, že rok čakajú na nejakú žiadosť. Aj každý deň ma volajú ľudia. Čo im máte povedať, keď tu nefungovalo? Snáď to bude od budúceho týždňa už nejako fungovať. A čo sa týka toho registru, hovorím, okrem toho, že sa bude, stransparentní a spriehľadní sa systém, naplnia sa užívateľské požiadavky. Pán minister pokiaľ by bol trošku viac otvorenejší, určite by vám povedal, ale asi jeho skromnosť mu to nepustí, koľko faciek dostáva z Bruselu za tú minulosť. My sa dosť často rozprávame. Proste keby tie facky boli akože fyzické, tak chodí, chodí s dlaňami na, na líci za minulosť a v kuse dostáva. Nemyslím za minulosť tejto vlády, za minulosť tých posledných desiatich rokov od roku 2002. A na záver iba jednu vec. Chcem poprosiť pána ministra a určite nájde podporu nielen v koalícii, ale aj v opozícii. Hľadajme spôsoby, ako čo najrýchlejšie zdigitalizovať Slovenský pozemkový fond a celé ministerstvo pôdohospodárstva. To je záruka jednak profesionality, transparentnosti a záruka aj expresnosti a rýchlosti vybavenia požiadaviek. Bez digitalizácie sa nepohneme. Takže chcem vás poprosiť aj v mene svojom, aj v mene predkladateľa, ale aj pozmeňujúcich návrhov o podporu tohoto zákona, pretože ozaj je, on obsahovo síce textovo nie tak veľký, ale obsahovo veľmi dôležitý. Ďakujem veľmi pekne.